Morele virusse – NG Vishoek
Home / Morele virusse
Gewoonlik wanneer jy jouself betrap dat jy iets doen wat jy nie gewoonlik doen nie, en jy wonder wat jou besiel het om iets te doen of iets te sê, het jy heel moontlik te make met 'n morele virus. Soms kan jy dit self hanteer, maar meestal het mens hulp nodig van vriende of selfs professionele mense om dit aan te spreek. En net soos rekenaar virusse of biologiese virusse, is die manier van besmetting gewoonlik slegs deur direkte konneksie of kontak. Moet dus nie verbaas wees as jy agterkom jy word besmet met sekere gedagtes of gedrag, terwyl jy jou omring binne so omgewing van gedrag, denkpatroon of gesprekke nie! Iets wat ek eerstehands in 2012 geleer het, is dat jou direkte omgewing se invloed baie sterker is op jou as wat jy dalk besef… en kan weerstaan.
Ek het self agtergekom dat geen program, godsdiens, kerk of reëls 'n betroubare antivirus is vir morele virusse nie. Dit help dalk net om dit uit te wys, maar dis nie standhoudend in die aanspreek daarvan nie. Daar is net een betroubare en standhoudende antivirus wat nie op vrees gegrond is nie: Jesus Christus. Hou Hom midde in alles wat jy doen, dink en leef, en jy sal vind dat jy oorwinning kry oor enige virus wat jou sisteem besmet. En die praktyk daarvan is die "executable" program wat jy moet "run" om Hom deel te maak van jou programmering: verhoudinge. Met Hom (natuurlik), maar daar is geen beter "backup" as verhoudinge en vriendskappe met mense wat die regte gedagtegang, insigte en gewoontes in jou sisteem "download" nie. Deur kontak, vriendskap, gesprek en saamwees.
Voor jy jou jaar of dag behoorlik aanskakel, dink vinnig bietjie met wie jy vandag in direkte kontak gaan wees. Besluit dan of jy daardie konneksie gaan "run", of dalk soms 'n "firewall" oprig. Beide is nodig, daagliks. By die huis en by die werk.